CELEX: 52015PC0552
Language: lv
Date: 2015-11-06
Title: Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu 2013/53/ES, ar ko Beļģijas Karalistei atļauj ieviest īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 6.11.2015
            COM(2015) 552 final
            2015/0256(NLE)
            Priekšlikums
            PADOMES ĪSTENOŠANAS LĒMUMS,
            ar kuru groza Īstenošanas lēmumu 2013/53/ES, ar ko Beļģijas Karalistei atļauj ieviest īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas.
               
               
                  Vēstulēs, kas Komisijā reģistrētas 2015. gada 15. jūlijā un 2015. gada 20. augustā, Beļģija pieprasīja atļauju arī turpmāk atbrīvot no nodokļa tādus nodokļa maksātājus, kuru gada apgrozījums nepārsniedz EUR 25 000 ekvivalentu valsts valūtā. Saskaņā ar PVN direktīvas 395. panta 2. punktu Komisija informēja pārējās dalībvalstis par Beļģijas pieprasījumu, nosūtot vēstules, kas datētas ar 2015. gada 3. septembri. Komisija 2015. gada 4. septembra vēstulē paziņoja Beļģijai, ka tās rīcībā ir visa informācija, kas nepieciešama pieprasījuma izvērtēšanai.
               
            
            
               •Vispārīgais konteksts
            
            
               
                  PVN direktīvas XII sadaļas 1. nodaļā dalībvalstīm paredzēta iespēja mazajiem uzņēmumiem piemērot īpašus režīmus, tostarp iespēja piemērot atbrīvojumu no nodokļa tādiem nodokļa maksātājiem, kuru gada apgrozījums ir mazāks par konkrētu summu. Šis atbrīvojums nozīmē to, ka nodokļa maksātājam nav jāiekasē PVN par piegādēm un rezultātā nodokļa maksātājs nevar atskaitīt priekšnodokli.
               
               
                  Atbilstoši PVN direktīvas 285. pantam dalībvalstis, kuras nav izmantojušas Padomes Direktīvas 67/228/EEK
                     1
                   14. pantu, var atbrīvot no nodokļa tādus nodokļa maksātājus, kuriem robežvērtība nav lielāka par EUR 5000. Tā kā Beļģija nav izmantojusi šo iespēju, tika izmantota īpaši zema robežvērtība, kura 2012. gadā bija EUR 5580.
               
               
                  Beļģija 2012. gadā pieprasīja atļauju piemērot atkāpi, lai mazajiem tirgotājiem vienkāršotu PVN saistības un valsts nodokļu administrācijai atvieglotu nodokļa iekasēšanu. Padome ar savu 2013. gada 22. decembra Īstenošanas lēmumu 2013/53/ES
                     2
                   atļāva Beļģijai līdz 2015. gada 31. decembrim atbrīvot no PVN tos nodokļa maksātājus, kuru gada apgrozījums nepārsniedz EUR 25 000. Šis pasākums nodokļa maksātājiem ir fakultatīvs. Tagad Beļģija pieprasa pagarināt šā pasākuma piemērošanas termiņu.
               
               
                  Lai gan Beļģijai atļauts piemērot atbrīvojumu apgrozījumam, kas nepārsniedz EUR 25 000, Beļģija kā pirmo soli praksē no 2014. gada 1. aprīļa īstenoja zemāku robežvērtību — EUR 15 000. Saskaņā ar Beļģijas sniegto informāciju šā pirmā robežvērtības grozījuma rezultātā 2014. gadā par 18 942 palielinājies to nodokļa maksātāju skaits, kuri atbrīvoti no PVN saskaņā ar MVU shēmu (no 79 190 līdz 98 132 jeb 23,9 %). Attiecībā uz kopējo nodokļa maksātāju skaitu šis īpatsvars ir palielinājies no 7,4 % līdz 11,4 %. Kopš minētās robežvērtības ieviešanas šā pasākuma ietekme uz budžetu bija 0,0074 % no kopējiem PVN ieņēmumiem 2014. gadā. Attiecinot to uz visu 2014. gadu, šī ietekme atbilstu 0,0188 % no kopējiem PVN ieņēmumiem.
               
               
                  Ņemot vērā šo pieredzi, Beļģija uzskata, ka minētais atkāpes pasākums ir vienkāršojis gan nodokļa maksātāju, gan nodokļu administrācijas darbu, tādēļ Beļģija vēlas no 2016. gada palielināt šo robežvērtību līdz sākotnējam maksimumam — EUR 25 000. Saskaņā ar Beļģijas viedokli šis pasākums mazinātu administratīvo slogu vēl lielākam mazo uzņēmumu skaitam, kuri, kā jau minēts, saglabātu izvēles tiesības, vai turpināt piemērot parastos PVN noteikumus. Vienlaikus pasākuma ietekme uz galapatēriņa posmā iekasētajiem kopējiem PVN ieņēmumiem būtu nenozīmīga. 
               
               
                  Tā kā Beļģija nepieprasa robežvērtību, kura pārsniedz to, kas jau ir atļauta iepriekš, atkāpes termiņu var pagarināt, nemainot tās saturu. Tāpēc atkāpes termiņu ierosināts pagarināt līdz 2018. gada 31. decembrim vai līdz brīdim, kad stājas spēkā direktīva par gada apgrozījuma robežvērtībām, līdz kurām nodokļa maksātājus var atbrīvot no PVN.
               
            
            
               Saskanība ar pašreizējiem noteikumiem konkrētajā politikas jomā
            
            
               
                  Līdzīgas atkāpes ir piešķirtas citām dalībvalstīm. Ir piešķirtas šādas robežvērtības: Polijai
                     3
                   — EUR 30 000, Lietuvai
                     4
                   — EUR 45 000, Latvijai
                     5
                   un Slovēnijai
                     6
                   — EUR 50 000, Itālijai
                     7
                   un Rumānijai
                     8
                  — EUR 65 000.
               
            
            
               •Saskanība ar citām ES politikas jomām
            
            
               
                  Pasākums ir saskaņā ar Savienības mērķiem attiecībā uz mazajiem uzņēmumiem, kā izklāstīts Komisijas paziņojumā “Vispirms domāt par mazākajiem” — Eiropas Mazās uzņēmējdarbības akts “Small Business Act”
                     9
                  .
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  PVN direktīvas 395. pants.
               
            
         
         
            
               •Subsidiaritāte (neekskluzīvai kompetencei) 
            
            
               
                  Priekšlikums ir Eiropas Savienības ekskluzīvā kompetencē. Tāpēc subsidiaritātes principu nepiemēro.
               
            
            
               •Proporcionalitāte
            
            
               
                  Priekšlikums ir saskaņā ar proporcionalitātes principu šādu iemeslu dēļ.
               
               
                  Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus.
               
               
                  Ņemot vērā atkāpes ierobežoto darbības jomu, īpašais pasākums ir proporcionāls izvirzītajam mērķim.
               
            
            
               •Juridiskā instrumenta izvēle
            
            
               
                  Ierosinātais juridiskais instruments: Padomes Īstenošanas lēmums.
               
               
                  Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Turklāt Padomes īstenošanas lēmums ir vispiemērotākais juridiskais instruments, jo to var adresēt atsevišķām dalībvalstīm.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi/spēkā esošo tiesību aktu atbilstības pārbaude
            
            
               Neattiecas.
            
            
               •Apspriešanās ar ieinteresētajām personām
            
            
               
                  Neattiecas.
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs.
               
            
            
               •Ietekmes novērtējums
            
            
               
                  Padomes īstenošanas lēmuma priekšlikuma mērķis ir vēl trīs gadus turpināt vienkāršošanas pasākumu, kas atceļ daudzas PVN saistības uzņēmumiem, kuru gada apgrozījums nepārsniedz EUR 25 000, un tādējādi tas vārētu pozitīvi ietekmēt administratīvā sloga samazinājumu uzņēmumiem un nodokļu administrācijai, būtiski neietekmējot kopējos valsts budžeta ieņēmumus no PVN. Ņemot vērā atkāpes šauro darbības jomu un īso piemērošanas laikposmu, darbības joma jebkurā gadījumā būs ierobežota.
               
            
            
               4.IETEKME UZ BUDŽETU
            
            
               
                  Priekšlikums neietekmē ES budžetu, jo Beļģija veiks kompensācijas aprēķinu saskaņā ar Padomes Regulas (EEK, Euratom) 1553/89 6. pantu.
               
            
         
         
            
               5.CITI ELEMENTI
            
            
               
                  Priekšlikumā ir iekļauta turpināmības klauzula — automātisks termiņš, kas šai atkāpei beidzas 2018. gada 31. decembrī.
               
            
            
               2015/0256 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Īstenošanas lēmumu 2013/53/ES, ar ko Beļģijas Karalistei atļauj ieviest īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  10
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Saskaņā ar Direktīvas 2006/112/EK 285. pantu dalībvalstis, kuras nav izmantojušas Padomes 1967. gada 11. aprīļa Otrās direktīvas 67/228/EEK par to, kā saskaņojami dalībvalstu tiesību akti attiecībā uz apgrozījuma nodokļiem – Struktūra un procedūras kopējās pievienotās vērtības nodokļa sistēmas piemērošanai
                  11
               , 14. pantu, var atbrīvot no nodokļa tādus nodokļa maksātājus, kuru gada apgrozījums nav lielāks par EUR 5000. Beļģija ir pieprasījusi paaugstināt šo robežvērtību līdz EUR 25 000.
            
            
               (2)Ar Padomes Īstenošanas Lēmumu 2013/53/ES
                  12
                Beļģijai tika dota atļauja līdz 2015. gada 31. decembrim atkāpes veidā atbrīvot no PVN tos nodokļa maksātājus, kuru gada apgrozījums nepārsniedz EUR 25 000. Ar minēto pasākumu attiecīgie nodokļa maksātāji būtu atbrīvoti no dažiem vai visiem pienākumiem attiecībā uz PVN, kuri minēti Direktīvas 2006/112/EK XI sadaļas 2.–6. nodaļā. Praksē Beļģija nav izmantojusi maksimālo pieļaujamo robežvērtību, bet no 2014. gada 1. aprīļa piemēroja EUR 15 000 robežvērtību.
            
            
               (3)Vēstulēs, kas Komisijā reģistrētas 2015. gada 15. jūlijā un 2015. gada 20. augustā, Beļģija pieprasīja atļauju piemērot atbrīvojuma robežvērtību EUR 25 000 apmērā.
            
            
               (4)Saskaņā ar Direktīvas 2006/112/EK 395. panta 2. punkta otro daļu Komisija 2015. gada 3. septembra vēstulē informēja pārējās dalībvalstis par Beļģijas pieprasījumu. Komisija 2015. gada 4. septembra vēstulē paziņoja Beļģijai, ka tās rīcībā ir visa informācija, kas nepieciešama pieprasījuma izvērtēšanai.
            
            
               (5)Beļģijas sniegtā informācija liecina, ka, piemērojot palielināto robežvērtību EUR 15 000 apmērā, labumu guva 18 942 nodokļa maksātāji, un saskaņā ar aplēsēm budžeta ieņēmumi no PVN 2014. gadā tāpēc ir sarukuši par aptuveni 0,0188 %.
            
            
               (6)Ņemot vērā to, ka piemērotā robežvērtība ir samazinājusi PVN saistības mazākajiem uzņēmumiem, un to, ka tie joprojām var izvēlēties parasto PVN režīmu saskaņā ar Direktīvas 2006/112/EK 290. pantu, Beļģijai būtu jāatļauj piemērot EUR 25 000 robežvērtību, jo tā var ievērojami samazināt PVN saistības mazajiem uzņēmumiem; tādējādi šis pasākums atbilst mērķiem, kuri izklāstīti Komisijas paziņojumā “Vispirms domāt par mazākajiem” — Eiropas Mazās uzņēmējdarbības akts “Small Business Act”
                  13
               .
            
            
               (7)Saskaņā ar Beļģijas viedokli atkāpes pasākumam būs vien nenozīmīga ietekme uz kopējiem nodokļa ieņēmumiem galapatēriņa posmā.
            
            
               (8)Atkāpei nebūs negatīvas ietekmes uz Savienības pašu resursiem, ko veido PVN, jo Beļģija veiks kompensācijas aprēķinu saskaņā ar Padomes Regulas (EEK, Euratom) 1553/89 6. pantu.
            
            
               (9)Tādēļ būtu attiecīgi jāgroza Īstenošanas lēmums 2013/53/ES,
            
         
         
            
               IR PIEŅĒMUSI ŠO LĒMUMU. 
            
            
               1. pants
            
            
               Īstenošanas lēmuma 2013/53/ES 2. panta otrajā daļā datumu “2015. gada 31. decembrim” aizstāj ar datumu “2018. gada 31. decembrim”.
            
            
               2. pants
            
            
               Šis lēmums ir adresēts Beļģijas Karalistei.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  OV 71, 14.4.1967., 1303./67. lpp.
               
               
                  
                     (2)
                  OV L 22, 25.1.2013., 13. lpp.
               
               
                  
                     (3)
                  Padomes 2015. gada 14. jūlija Īstenošanas lēmums 2015/1173/ES, ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 189, 17.7.2015., 36. lpp.).
               
               
                  
                     (4)
                  Padomes 2014. gada 7. novembra Īstenošanas lēmums 2014/795/ES, ar kuru pagarina piemērošanas termiņu Īstenošanas lēmumam 2011/335/ES, ar ko Lietuvas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 330, 15.11.2014., 44. lpp.).
               
               
                  
                     (5)
                  Padomes 2014. gada 7. novembra Īstenošanas lēmums 2014/796/ES, ar ko Latvijas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 330, 15.11.2014., 46. lpp.).
               
               
                  
                     (6)
                  Padomes 2013. gada 22. janvāra Īstenošanas lēmums 2013/54/ES, ar ko Slovēnijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 22, 25.1.2013., 15. lpp.).
               
               
                  
                     (7)
                  Padomes 2013. gada 15. novembra Īstenošanas lēmums 2013/678/ES, ar ko Itālijas Republikai atļauj turpināt piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 316, 27.11.2013., 35. lpp.).
               
               
                  
                     (8)
                  Padomes 2014. gada 16. decembra Īstenošanas lēmums 2014/931/ES, ar kuru pagarina piemērošanas termiņu Īstenošanas lēmumam 2012/181/ES, ar ko Rumānijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 365, 19.12.2014., 145. lpp.).
               
               
                  
                     (9)
                  COM(2008) 394, 2008. gada 25. jūnijs.
               
               
                  
                     (10)
                  OV L 347, 11.12.2006., 1. lpp.
               
               
                  
                     (11)
                  OV 71, 14.4.1967., 1303./67. lpp.
               
               
                  
                     (12)
                  Padomes 2013. gada 22. janvāra Īstenošanas lēmums, ar ko Beļģijas Karalistei atļauj ieviest īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 22, 25.1.2013., 13.–14. lpp.).
               
               
                  
                     (13)
                  COM(2008) 394, 2008. gada 25. jūnijs.